J. Brocka, poslanec: (2004-09-09):
Dovoľte, aby som sa krátko vrátil trošku do minulosti, ako to na Slovensku s dôchodkami vlastne bolo a je. My sme 10 rokov po roku 1989 nenašli odvahu a guráž na reformu dôchodkového systému. My sme do roku 1990 alebo možno do roku 2000 robili len isté kozmetické úpravy v starom prekonanom dôchodkovom systéme, ktorý bol charakteristický tým, že existovali napríklad maximálne stropy dôchodkov. Že nebola možnosť dostávať aj dôchodok, aj poberať mzdu. Existovali v tom návrhu také nespravodlivosti, že napríklad dôchodok sa vyratúval iba z posledných.... (Ruch v sále.) Poprosím vás, pán kolega, mňa to vyrušuje. Dôchodok sa vyratúval napríklad len z posledných desať rokov aktivity, ale po roku 1989, keď sme boli svedkami nového fenoménu nezamestnanosti, tak mnohí ľudia, ktorí možno celý život pracovali aj s dobrým platom, tak dôchodok sa im vyratúval z podpory v nezamestnanosti. Aj také absurdnosti boli v tom starom systéme. Dokonca ten výpočet dôchodku bol rovnako nespravodlivý, lebo sa neoplatilo zarábať a mať vysoký príjem. Boli zvýhodňovaní tí s nízkymi príjmami. Naopak, s vysokými boli veľmi znevýhodňovaní. My sme, teda tá guráž na zásadnú zmenu toho dôchodkového systému tu dlhé roky nebola. A preto sme do toho vstupovali tak postupne. Napríklad: Najprv sme zrušili neoprávnené výhody z komunistického režimu tých, ktorí nieže mali vysoké platy, ale keďže štát nemal na ich vyššie dôchodky, tak sa im skladali ostatní a volalo sa to pracovné kategórie. Isté skupiny občanov, keď tá väčšina, tá treťotriedna, mala v roku 1999 maximálny dôchodok 6 300 korún, tak tí s tými vyššími kategóriami, v druhej, tí mali o tisíc korún viacej, tí v prvej mali o 2 000 tisíc. Tak to bolo v tom starom systéme. No a keďže stále dôchodková reforma nebola a my sme si uvedomovali, že po roku 1989 je tu istá skupina, ktorá nasadzuje život a žije a pracuje v oveľa ťažších podmienkach ako iní, a to boli práve sudcovia a prokurátori, tak my sme v starom systéme a v ich zákone prišli s myšlienkou príplatku k dôchodku. To znamená, ak sudcovi vyrátali dôchodok 6 300 korún, tak on ešte za svoju profesionálnu kariéru si ho mohol zvýšiť takmer o 150 %. Čiže mohol mať, 150 % k 6 000 je 15 000 korún. V roku 1999, v roku 2000. Keď tá guráž na zmenu dôchodkového systému prišla, to bolo v roku 2002, sme schválili nový zákon o sociálnom poistení a my sme, už boli zrušené pracovné kategórie, my sme v tomto novom systéme zrušili obmedzenie maximálneho dôchodku. My sme už umožnili pracovať aj poberať dôchodok. Samozrejme, táto jedna vec sa sudcov a prokurátorov netýka. My sme zaviedli nový spôsob výpočtu dôchodku a oveľa spravodlivejší najmä vo vzťahu k zárobku a príjmu. To znamená, kto mal vyšší príjem, bude mať aj vyšší dôchodok. A tak sudcovia, ktorých dôchodok je ako dôchodok poslanca, resp. príjem sudcu je ako príjem poslanca, tak aj jeho dôchodok bude taký ako dôchodok poslanca, ak by celý život pán poslanec robil poslanca. A tak sa zrazu stalo, že sudcovia a prokurátori, ktorí sú napojení na ten všeobecný univerzálny systém, sme im výrazne zvýšili dôchodky. No a keďže ten príplatok zo starého systému sme však nezrušili a zostáva a ten sa viaže na ten vypočítaný dôchodok, tak potom sa stala taká vec, o ktorej hovorila pani poslankyňa Navrátilová, že my dnes hovoríme o dôchodkoch na úrovni dnes 35 000, zajtra, na budúci rok 45-tisíc a v roku 2007 hovorila o čísle 50-55-tisíc. No, páni a dámy, tí bývalí slovenskí prezidenti musia puknúť závisťou, že oni majú reprezentovať Slovensko z 30-tisícového dôchodku. Ale prosím. My sme uznesením zaviazali vládu, že túto disproporciu musí napraviť. Vláda prišla so zákonom a aj ju napráva. Ja si myslím – a teraz prezentujem názor sociálneho výboru, ktorý jednohlasne, alebo jednomyseľne schválil pozmeňujúci návrh poslankyne Navrátilovej, že to musí byť korigované ešte viacej. A i napriek tomu, že to korigujeme ešte viacej, myslím si, že to bude naozaj ešte veľmi dobré, teda dobré. A preto by som nerád, keby sa sudcovia a prokurátori na nás hnevali. Čiže chcem vás poprosiť, aby ste podporili návrh poslankyne Navrátilovej. Je to vlastne návrh, ktorý bol schválený uznesením sociálneho výboru. Samozrejme, nebude to tak, ako by to zodpovedalo mojej miere spravodlivosti vo vzťahu k dôchodkom jednotlivých skupín občanov, ale určite to bude spravodlivejšie, ako to navrhovala vláda. Ďakujem za vašu pozornosť.